**NAVODILO ZA IZPOLNJEVANJE ZAHTEVKA ZA IZDAJO POTRDILA O PLAČANEM DAVKU V REPUBLIKI SLOVENIJI**

UVOD

Potrdilo se izdaja na podlagi podatkov iz uradnih evidenc Finančne uprave RS (FURS) o plačani dohodnini/davčnem odtegljaju/davku od dohodkov pravnih oseb v Sloveniji nerezidentu za namene uveljavljanja pravic v državi rezidentstva (npr. za uveljavljanje odbitka davka ali oprostitve davka za dohodke, obdavčene na viru v Republiki Sloveniji).

1. PODATKI O VLAGATELJU

Nerezident (vlagatelj) zahtevka oziroma njegov pooblaščenec vpiše podatke o vlagatelju zahtevka:

* osebno ime/firmo
* tip vlagatelja: fizična oseba/gospodarska družba/ drugo (ustrezno označiti)
* davčno številko, ki jo je prejel za davčne namene v Republiki Sloveniji.

Če je nerezident fizična oseba, se vpišejo podatki o osebnem imenu in naslovu. Pri pravni osebi se vpišejo podatki o firmi in sedežu gospodarske družbe ali druge osebe. Lahko se navede tudi kontaktna telefonska številka vlagatelja.

1. NAMEN ZAHTEVKA

Nerezident na zahtevku opisno opredeli namen, za katerega se izdaja potrdilo o plačanem davku v RS.

1. PODATKI O DOSEŽENEM DOHODKU V REPUBLIKI SLOVENIJI

V stolpcu **»Naziv države«** nerezident vpiše državo rezidentstva, tj. državo, v kateri bo uveljavljal odbitek davka ali oprostitev davka za dohodke, obdavčene na viru v Republiki Sloveniji.

V stolpcu **»Vrsta dohodka, doseženega v Republiki Sloveniji«** nerezident navede za kakšno vrsto dohodka se izdaja potrdilo (npr. dohodki iz zaposlitve (npr. plača, regres za letni dopust, boniteta, pokojnina), dohodki iz dejavnosti, obresti, dividende, licenčnine oz. avtorski honorar oz. plačila za uporabo ali pravice do uporabe avtorskih/premoženjskih pravic, dohodki iz naslova oddajanja premoženja v najem, plačila za zakup nepremičnih, ki se nahajajo v Sloveniji, plačila za storitve nastopajočih izvajalcev ali športnikov, če ta pripadajo drugi osebi, drugi dohodki (npr. nagrade, darila, dobitki v nagradnih igrah, are), davek od dobička pravne osebe).

V stolpca »**Znesek dohodka«** in **»Znesek davka«** nerezident vpiše višino prejetega dohodka, ki je bil obdavčen na viru v Republiki Sloveniji ter znesek davka, ki je bil obračunan in plačan v Republiki Sloveniji.

V stolpec **»Ime družbe/osebe – izplačevalca dohodka«**, nerezident vpiše podatke o izplačevalcu dohodka v Republiki Sloveniji, v stolpec **»Datum izplačila dohodka«**  pa vpiše datum izplačila dohodka.

1. DRUGO

V rubriki **»Drugo«** nerezident navede morebitne opombe/podatke, za katere meni, da so lahko davčnemu organu v pomoč pri izdaji potrdila.

1. PODATKI O ZASTOPNIKU OZ. POOBLAŠČENCU

Če zahtevek za izdajo potrdila o plačanem davku v Republiki Sloveniji v imenu nerezidenta vlaga zastopnik oz. pooblaščenec, vpiše podatke o osebnem imenu in naslovu pooblaščenca oz. zastopnika in ustrezno označi, da se pooblastilo za vložitev zahtevka nahaja v prilogi samega zahtevka.

Na koncu zahtevka nerezident vnese podatek o kraju in datumu izpolnjevanja zahtevka. Nerezident zahtevek **lastnoročno podpiše**. Če je vlagatelj pravna ali druga oseba, je treba na zahtevku odtisniti žig pravne ali druge osebe, če ga pravna oziroma druga oseba uporablja.